Udkast til AFGØRELSE TRUFFET AF DET BLANDEDE EØS-UDVALG om ændring af bilag XX (miljø) til EØS-aftalen - Udkast til Fællesskabets fælles stillingtagen - (forelagt af Kommissionen)

BEGRUNDELSE

1. Med henblik på at garantere retssikkerheden og homogenitet på det retlige område indarbejder Det Blandede EØS-udvalg al relevant fællesskabslovgivning i EØS-aftalen, så snart denne er vedtaget.

2. Det Blandede EØS-udvalg bør derfor vedtage vedlagte afgørelse om ændring af bilag XX til EØS-aftalen ved tilføjelse af nylig vedtaget fællesskabslovgivning på miljøområdet. Afgørelsen vedrører:

- 397 R 0120: Rådets forordning (EF) nr. 120/97 af 20. januar 1997 om ændring af forordning (EF) nr. 259/93 om overvågning af og kontrol med overførsel af affald inden for, til og fra Det Europæiske Fællesskab (EFT L 22 af 24.1.1997, s. 14).

3. Forslaget omfatter en tilpasning for Liechtenstein, der giver landet ret til udførsel med henblik på nyttiggørelse af affald.

4. Rådets forordning (EF) nr. 120/97 ændrer forordning (EF) nr. 259/93 om overvågning af og kontrol med overførsel af affald inden for, til og fra Det Europæiske Fællesskab.

5. Artikel 16, stk. 1, litra a), i forordning (EF) nr. 259/93 som ændret ved forordning (EF) nr. 120/97 forbyder udførsel med henblik på nyttiggørelse af affald til lande, der ikke er omfattet af OECD-beslutningen. Liechtenstein er part i Basel-konventionen om kontrol med grænseoverskridende overførsel af farligt affald og bortskaffelsen heraf og er anført i bilag VII, som ændret ved afgørelse III/1 i konventionen, der i dette tilfælde anerkender Liechtenstein som ligestillet med OECD- og EU-lande, således at en sådan udførsel til og fra Liechtenstein er tilladt.

6. Da Liechtenstein ikke tilhører OECD, er det ikke omfattet af den i artikel 16, stk. 1, litra a), nævnte OECD-beslutning C (92) 39 endelig. Denne OECD-beslutning er imidlertid umiddelbart gældende lov i Schweiz og anvendes i henhold til traktaten om toldunionen mellem Liechtenstein og Schweiz også i Liechtenstein. Anvendelsen af afgørelsen er bekræftet i bilag I til traktaten og offentliggjort i Liechtensteins lovtidende. Den direkte anvendelse og overensstemmelse med OECD-beslutningen i Schweiz garanterer samme anvendelse og efterlevelse af beslutningen i Liechtenstein.

7. Ved indarbejdelsen af Rådets forordning (EF) nr. 120/97 i EØS-aftalen bør det udtrykkeligt fastsættes, at udførsel med henblik på nyttiggørelse af affald til Liechtenstein i henhold til artikel 16, stk. 1, litra a), er tilladt.

8. Artikel 1, stk. 3, litra a), i Rådets forordning (EF) nr. 2894/94 om visse gennemførelsesbestemmelser til EØS-aftalen bestemmer, at Rådet fastlægger Fællesskabets holdning til afgørelser om udvidelse af Fællesskabets lovgivning med væsentlige ændringer.

9. Rådet anmodes om at godkende vedlagte udkast til afgørelse, som skal træffes af Det Blandede EØS-udvalg. Kommissionen håber at kunne fremføre Fællesskabets holdning i Det Blandede EØS-udvalg i marts 2002.

Udkast til

AFGØRELSE TRUFFET AF DET BLANDEDE EØS-UDVALG

om ændring af bilag XX (miljø) til EØS-aftalen

DET BLANDEDE EØS-UDVALG HAR -

under henvisning til aftalen om Det Europæiske Økonomiske Samarbejdsområde som ændret ved protokollen om tilpasning af aftalen om Det Europæiske Økonomiske Samarbejdsområde, i det følgende benævnt "aftalen", særlig artikel 98, og

ud fra følgende betragtninger:

(1) Bilag XX til aftalen blev ændret ved afgørelse nr. .../... truffet af Det Blandede EØS-udvalg den ... [1].

[1] EFT L ...

(2) Rådets forordning (EF) nr. 120/97 af 20. januar 1997 om ændring af forordning (EØF) nr. 259/93 om overvågning af og kontrol med overførsel af affald inden for, til og fra Det Europæiske Fællesskab [2] skal indarbejdes i aftalen.

[2] EFT L 22 af 24.1.1997, s. 14.

(3) Virkningen af forordning (EF) nr. 120/97 er, at al udførsel med henblik på nyttiggørelse af affald er forbudt bortset fra udførsel til lande, der er omfattet af OECD-beslutningen.

(4) Sådan udførsel med henblik på nyttiggørelse af affald til Liechtenstein bør også være tilladt i henhold til artikel 16, stk. 1, i forordning (EØF) nr. 259/93.

(5) Tilpasningerne til forordning (EF) nr. 120/97 ændres i anledning af Republikken Østrigs, Republikken Finlands og Kongeriget Sveriges tiltrædelse af Den Europæiske Union -

TRUFFET FØLGENDE AFGØRELSE:

Artikel 1

Følgende led indsættes i punkt 32c (Rådets forordning (EØF) nr. 259/93) i bilag XX til aftalen:

'- 397 R 0120: Rådets forordning (EF) nr. 120/97 af 20. januar 1997 (EFT L 22 af 24.1.1997, s. 14).'.

Artikel 2

Tilpasningerne i punkt 32c i bilag XX til aftalen erstattes af følgende:

'i artikel 16, stk. 1, litra a), læses 'lande, der er omfattet af OECD-beslutningen samt Liechtenstein;'.

Island og Norge skal træffe de foranstaltninger, der er nødvendige for at efterkomme bestemmelserne i forordningen med virkning fra den 1. januar 1995.

Liechtenstein skal træffe de foranstaltninger, der er nødvendige for at efterkomme bestemmelserne i artikel 2, 40, 41 og 42 i forordningen med virkning fra den 1. juli 1996.'.

Artikel 3

Teksterne til forordning (EF) nr. 120/97 på islandsk og norsk, som offentliggøres i EØS-tillægget til De Europæiske Fællesskabers Tidende, er autentiske.

Artikel 4

Denne afgørelse træder i kraft den , forudsat at Det Blandede EØS-udvalg har modtaget alle fornødne meddelelser i henhold til aftalens artikel 103, stk. 1 [3].

[3] [Ingen forfatningsmæssige krav angivet.] [Forfatningsmæssige krav angivet.]

Artikel 5

Denne afgørelse offentliggøres i De Europæiske Fællesskabers Tidendes EØS-afsnit og EØS-tillæg.

Udfærdiget i Bruxelles, den .

På Det Blandede EØS-udvalgs vegne

Formand

Sekretærer for Det Blandede EØS-udvalg